РЕШЕНИЕ ЗА ИЗПЪЛНЕНИЕ НА КОМИСИЯТА
от 28 ноември 2014 година
относно някои защитни мерки във връзка с високопатогенна инфлуенца по птиците от подтип H5N8 в Германия
(нотифицирано под номер С(2014) 9112)
(само текстът на немски език е автентичен)
(текст от значение за ЕИП)
(2014/864/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
Инфлуенцата по птиците е инфекциозно вирусно заболяване при птиците, включително домашните птици. Заразяването на домашни птици с вируси на инфлуенцата по птиците причинява две основни форми на тази болест, които се различават по своята вирулентност. Нископатогенната форма обикновено причинява само леки симптоми, а високопатогенната форма води до много високи нива на смъртност при повечето видове домашни птици. Болестта може да има сериозни последици за рентабилността на птицевъдството.
(2)
Инфлуенцата по птиците засяга главно птиците, но при някои обстоятелства заразяване може да настъпи и при хората, макар че обикновено рискът е много малък.
(3)
В случай на поява на огнище на инфлуенца по птиците съществува риск болестотворният агент да се разпространи към други стопанства, в които се отглеждат домашни или други видове птици, отглеждани в затворени помещения. По този начин той може да се разпространи от една държава членка в други държави членки или в трети държави посредством търговията с живи птици или продукти от тях.
(4)
С Директива 2005/94/ЕО на Съвета (3) се определят някои превантивни мерки, свързани с надзора и ранното откриване на инфлуенцата по птиците, както и минималните мерки за борба, които следва да се прилагат в случай на огнище на инфлуенца по домашните птици или други птици, отглеждани в затворени помещения. С посочената директива се предвижда създаването на предпазни и надзорни зони в случай на поява на огнище на високопатогенна инфлуенца по птиците.
(5)
След уведомлението от страна на Германия за поява на огнище на високопатогенна инфлуенца по птиците от подтип H5N8 в стопанство за пуйки за угояване в община Heinrichswalde в областта Vorpommern-Greifswald в провинция Мекленбург-Предна Померания на 5 ноември 2014 г. беше прието Решение за изпълнение 2014/778/ЕС на Комисията (4).
(6)
В Решение за изпълнение 2014/778/ЕС се предвижда, че предпазните и надзорните зони, създадени в Германия в съответствие с Директива 2005/94/ЕО, трябва да включват поне зоните, посочени като предпазни и надзорни зони в приложението към посоченото решение за изпълнение. Решение за изпълнение 2014/778/ЕС се прилага до 22 декември 2014 г.
(7)
Временните защитни мерки, въведени вследствие на появата на огнище в Германия, понастоящем се разглеждат в рамките на Постоянния комитет по растенията, животните, храните и фуражите.
(8)
С цел да се предотврати излишното затрудняване на търговията в рамките на Съюза и да се избегне рискът от налагането от трети страни на необосновани бариери за търговията, е необходимо предпазните и надзорните зони, създадени в Германия, да бъдат определени на равнището на Съюза в сътрудничество с посочената държава членка и да се установи продължителността на това разделяне на зони. Освен това следва да се внесат леки промени в границите на зоните, посочени в приложението към Решение за изпълнение 2014/778/ЕС, за да се разшири надзорната зона и да се отчетат в по-добра степен някои административни граници в посочената държава членка.
(9)
От съображения за яснота Решение за изпълнение 2014/778/ЕО следва да бъде отменено.
(10)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Германия гарантира, че предпазните и надзорните зони, създадени в съответствие с член 16, параграф 1 от Директива 2005/94/ЕО, включват най-малко зоните, посочени като предпазни и надзорни зони в части А и Б от приложението към настоящото решение.
Член 2
Решение за изпълнение 2014/778/ЕС се отменя.
Член 3
Адресат на настоящото решение е Федерална република Германия.
Съставено в Брюксел на 28 ноември 2014 година.